bural Immagol Jemma
Nulaaɗo Muhammad (SAW) holli e Hadiise maɓɓe « Mi yamirii on immagol jemma ngam (sabu) ɗun ko jikku himmɓe moƴƴuɓe adiiɓe on, e ɓattorɗun joomi mon (Alla), e yawtirɗun goopi, e montirɗun bakkatuuji, e raɗorɗun ñawu immorde e ɓamndu ndu ».
Tippude e oo maaku nulaaɗo men on ɗoo ; hiɗen faama wonnde immagol jemma ngol naafa hino heewi nafooreeji sanne sanne, ɗin nafooreeji hino wona e banŋal diina maa banŋal cellal ; ko ɗun woni nafa men enen tigiri !
Fii immagol non jemma, neɗɗo on hino waawi senndirde jemma on no neworannta mo woo ; wano sendirgol mo (Jemma on) pecce ɗiɗi (2) ; o waɗa peccal fii ɗaanagol fowtina wonnkii kin, o immoo e ngal peccal fii naafugol toroo Alla...haa ka takko subaka, o jokkitoo ɗon ko hikkii kon !
Fillaama e Abdullay bun amru wondema Nulaaɗo on (SAW) maakii : « Tabitii ko ɓuraa yiɗeede e korkaaji ɗin ka Alla, ko korka Annabi Daawuuda ; o laatinoke himo hooraynoo ñallal, o hunntoo (O ñaama) ñallal.., Ko ɓuraa yiɗeede kadi e julde ka Allaahu tedduɗo toowuɗo on ko julde Annabi Daawuude nden ; o laatike himo ɗaanotonoo feccere jemma on o immoo tataɓal makko on, o ɗaanoo jeegaɓal makko on (jemma on)..., Hino woodano immagol jemma ngol maloore ka cuuɗi ɗiɗi (2) (Aduna e Laakara)..., goɗɗo hino juulira jemma ; Allahu on waɗa annoora ka yeeso makko...Malayka en jippoo ɓe heɗitoo janngin makko on.., si o gaynii julde makko nden o jooɗanike du'agol ngol ; malayka en huuɓitay mo ɓe amminay du'aa makko on... »
Imaam Alhasan Albasrii lanndano : Ko waɗi si tawii tiniiɓe jemma ɓen hino ɓuri jamaa on labeede e geece ?, Ceerno on jaabi : « Ko nde tawude ɓe ufinanike jon yurmeende on (Alla), o ɓorniri ɓe immorde e annoora makko on » !
(Allaahu on hino fewnira annoora makko on kala on mo o faalaa), kala on mo Alla arsiki annoora e yeeso ka aduna ; o ɗoworay ɗun ñannde darngal ».
Eggaama e neene Aa'isha yo yurmeende Alla wonu e maɓɓe wonnde nulaaɗo (SAW) hino udditiraynoo julde jemma nden Habbirgol (Takbir) laaɓi sappo, ɓe Hamdinoo sappo, ɓe Subbunhinoo sappo, ɓe haforonoo (istighfaar) sappo, ɓe maaka :
“اللهم اغفر لي واهدني وارزقني وعافني ويتعوذ من ضيق المقام يوم القيامة”
Yo Alla arsiku en immagol juula jemma, o okka en nafooreeji ko woni e mun !
Kɗol : Tafsir BALDE
fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn ara_Arab fuv_Latn fuv_Latn